Nafarroako Parlamentuko Mahaiak, 2021eko maiatzaren 31n egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Domingo González Martínez jaunak aurkezturiko mozioa, zeinaren bidez Nafarroako Gobernua premiatzen baita Hemodialisiko Unitate bat eraiki dezan Lizarrako García Orcoyen Ospitalean.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osasun Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko maiatzaren 31n

Lehendakaria: Unai Hualde Iglesias

MOZIOAREN TESTUA

EH Bildu Nafarroa talde parlamentarioko foru parlamentari Txomin González Martínez jaunak, Legebiltzarreko Erregelamenduan ezarritakoaren babesean, honako mozio hau aurkezten du, Osasun Batzordean eztabaidatu eta bozkatzeko.

Dialisia giltzurrunerako ordezko terapia bat da, giltzurruneko arazoak dituztenei ahalbidetzen diena odoleko hondakin eta isurkiak ezabatzen, kanpoko iragazki baten bidez. Dialisiaz ari garenean, ospitaleko hemodialisia zein etxekoa eta peritoneala hartu ohi ditugu kontuan. Gau egun, Nafarroan 360 inguru lagun ari dira sistema horiek erabiltzen eta arreta jasotzen Iruñeko Osasun Barrutian eta Tuterakoan, non berriki hasi baita eraikitzen hemodialisiko zerbitzu berria.

Zoritxarrez, Lizarrako Osasun Barrutiak ez du García Orcoyen ospitalean bertako biztanleei arreta emateko hemodialisi zerbitzurik.

Eskualde horretako gaixoek etengabeko lekualdaketen desabantailen zigorra pairatu behar dute, eta egunen erdia eman bidaia nekagarrietan, guztiz tratamendu gogorrak jasan ondoren, lau ordutan hemodialisi makina bati lotuta egotea eskatzen dutenak.

Hori guztia dela-eta, honako erabaki proposamen hau aurkezten dugu:

1.- Nafarroako Parlamentuak Nafarroako Gobernua premiatzen du, Hemodialisiko Unitate bat eraiki dezan Lizarrako García Orcoyen Ospitalean, behar diren materialez eta giza baliabideez hornituta Lizarrako Osasun Barrutiko gaixo guztiei arreta emateko.

2.- Nafarroako Parlamentuak Nafarroako Gobernua premiatzen du, Hemodialisiko Unitatea eraikitzeko azterlana aurten, 2021ean, lizita dezan eta lanak 2022an has ditzan.

Iruñean, 2021eko maiatzaren 27an

Foru parlamentaria: Txomin González Martínez